**Încă mai este loc la cruce**

*Lucica Boltasu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Mă cheamă doruri depărtate,

La un taifas și tare-aş vrea

Să mă opresc măcar o clipă

Dar în zadar e cazna mea,

Aleargă timpul ca și vântul,

Nici n-a ajuns c-a și plecat,

Iar eu îmbujorat de trudă,

Mă-ntreb cu ce l-am supărat,

De ce se duce-așa devreme?

De ce nu face-un mic popas?

Îmi caut cuvintele cu grijă,

Dar tot rămân fără de glas,

Rămân uimit la gândul care,

De ceva vreme îmi dă ghes,

Când voi pleca, în pumni voi ține,

Ce pentru cer eu am cules,

Va arde-n focul judecății,

Tot ce am strâns în fire, eu,

Când lutu-şi caută întregirea,

Suflarea, vrea la Dumnezeu.

De-aceea caut împăcarea

Cu Tatăl, Fiul, Duhul Sfânt,

Căci "mâinele" nu-mi aparține

Și efemer sunt pe pământ,

Mă cheamă doruri depărtate,

Dar mă opresc și meditez,

Mai e puțin din viața asta

Și anii-aş vrea să îi stopez,

Să nu adun mai mulți dar este

Un vis frumos, de neatins,

Voi fi cândva doar amintire,

O stea sau un cărbune stins,

Mai e puțin, dar visu-mi este,

Un scop prin care tare-aş vrea,

Când voi pleca în veșnicie,

Să las în urma mea ceva,

Un dor de cer să motiveze,

Pe toți acei ce-au cunoscut

Înfrângeri, suferinți și lacrimi,

Ce bucurii nu au avut,

Aș vrea ades să spun atâtea,

Dar nu am cui să-mpărtăşesc,

De-aceea pana mea aleargă,

Cu foi veline mă-nfrățesc,

Îmi stau cuvintele pe buze,

Doar lacrimile le ating,

Privesc departe orizontul

Şi vorbele-mi încet se sting,

Oprește-te o clipă prieten,

Chiar dacă timpu-i limitat,

De nu vrei să asculți, citește,

Acest mesaj ți-e dedicat!

Să nu uiți niciodat' chemarea

Ce-o face bunul Dumnezeu,

El în iubirea Lui dorește

Să fim iertați și tu și eu,

Nu cere jertfe, doar credință,

Tot ce-a promis, a împlinit!

Privește-ți palma ta trudită,

Cât crezi că iei din ce-ai muncit?

Nimic nu iei din astă lume

Când vei pleca în veșnicii,

Doar ce-ai sădit în duh purta-vei,

În ceasul ultim din chindii,

Încă mai este loc la cruce,

Prin harul Domnului Cristos,

Vino degrab', te pocăiește,

Te-aşteaptă cerul glorios.

Nu amâna, e-aprinsă zarea

Și semne vorbesc desluşit

Când va veni Isus pe nouri,

Prietene, esti pregătit?

13/10/15, Barcelona-Lucica Boltasu